**Dagsorden**

|  |
| --- |
| **Møde:** Sundhedsdirektørernes Forretningsudvalg**Tid**: Mandag den 18. december 2023 kl. 14.00-16.00**Sted:** Teams**Deltagere:** Søren Aalund, Mikkel Grimmeshave, Tue von Påhlman, BenteGraversen, Peter Hvid Paulsen, Haukur Thorsteinsson, Jonas Lunen**Gæster:** **Afbud:**   |

# Opfølgning på møder

Sundhedsdirektørernes Forretningsudvalg drøfter relevante møder siden sidst, herunder:

* Sundhedspolitisk Samling 17. november
* Temamøde om det nordjyske eSundhedsvæsen 21. november
* SSF og kommunalt SSF-formøde 22. november
* FFU 1. december
* SSU 12. december
* KL Sundhedsstrategisk gruppe 14. december

## Indstilling:

Det indstilles at:

* Sundhedsdirektørernes Forretningsudvalg drøfter om de nævnte møder giver anledning til opfølgende drøftelser eller handlinger i regi af forretningsudvalget på konkrete sager.

***Referat:***

*Sundhedsdirektørernes Forretningsudvalg drøftede de afholdte møder. I tillæg til dette drøftede Forretningsudvalget håndtering af proces for §233-ansøging om Præhospitalets befordring mellem borgers hjem/opholdssted og kommunale pladser.*

# Etablering af kommunalt tilbud til børn og unge i psykisk mistrivsel

I 10-årsplanen for psykiatri og mental sundhed fra september 2022 indgik et tiltag om ”opbygning af et lettilgængeligt tilbud i kommunerne til børn og unge i psykisk mistrivsel og med symptomer på psykisk lidelse”.

Sundhedsstyrelsen har, i samarbejde med Styrelsen for Undervisning og Kvalitet og Social- og Boligstyrelsen, den 29. november 2023 offentliggjort de [faglige rammer for det nye kommunale behandlingstilbud](https://www.sst.dk/-/media/Udgivelser/2023/Behandlingstilbud-boern-unge-psykisk-mistrivsel/Faglig-ramme-boern-og-unge-psykisk-mistrivsel.ashx?sc_lang=da&hash=58C5A9F623D150FCE68890CC421E309D). Kommunerne skal nu i gang med at etablere tilbuddet med udgangspunkt i de faglige rammer. Rammerne indebærer bl.a. at:

* Tilbuddet skal være gratis og tilgængeligt i alle kommuner, og børn, unge og forældre skal kunne henvende sig uden henvisning.
* Det nye tilbud skal forkorte tiden fra, at børn og unge oplever symptomer på psykisk mistrivsel, til den rette behandling igangsættes.
* Tilbuddet skal indeholde dokumenteret, manualbaseret behandling på baggrund af en standardiseret afdækning af behandlingsbehov og sværhedsgrad af psykisk mistrivsel, herunder afklaring af, hvor meget barnets/den unges funktionsniveau og livskvalitet er påvirket i dagligdagen.
* Målet er, at alle børn og unge i psykisk mistrivsel får hurtig og ensartet adgang til behandling i forhold til deres individuelle behov, inden den psykiske mistrivsel forværres.
* Behandlingen skal være helhedsorienteret og skal, hvor det er relevant, kobles til barnets/ den unges kontekst (fx skole/ungdomsuddannelse og eventuelle indsatser i familien).

De nationale rammer giver en vis grad af frirum til, hvordan den enkelte kommune tilrettelægger tilbuddet. Der ønskes i den forbindelse en vurdering af, om der er behov for, at de nordjyske kommuner koordinerer hvilken type af tilbud, der oprettes. Dette med henblik på at understøtte eventuelt samarbejde mellem kommunerne og samtidig fremme samarbejdet med Region Nordjylland omkring tilbuddet; det fremgår således af de nationale rammer at: ”Børne- og ungdomspsykiatrien skal indgå i den overordnede samarbejdsstruktur og skal have en særlig rolle i at understøtte indholdet og udviklingen i tilbuddet. I forhold til det enkelte barn skal den regionale børne- og ungdomspsykiatri stå til rådighed med faglig rådgivning om konkrete behandlingsforløb, når det efterspørges fra tilbuddet.”

En eventuel koordinering mellem kommunerne omkring oprettelsen af tilbuddet er imidlertid tidspresset af den implementeringsplan, som indgår i den nationale ramme. Her fremgår, at ”opstart og klargøring” af tilbuddet (herunder eventuelt samarbejde mellem kommuner) skal ske i januar-juni 2024 med ”initial implementering” af tilbuddet i juli-december 2024 og ”fuld implementering” i januar-december 2025.

En helt indledende drøftelse af oprettelsen af det kommunale tilbud er i forvejen sat på dagsordenen i det tværsektorielle Driftsforum for Børne- og Ungdomspsykiatri den 18. december 2023 (umiddelbart inden mødet i Forretningsudvalget). Det skal bemærkes, at Driftsforum ikke på nuværende tidspunkt har en formel rolle ift. samarbejdet om tilbuddet, så Driftsforums behandling af emnet er udelukkende af indledende karakter. Der kan på mødet gives en mundtlig orientering fra Driftsforums behandling af emnet.

Såfremt der ønskes et kommunalt samarbejde om oprettelsen af tilbuddet, skal der yderligere tages stilling til, hvor/hvordan dialogen om dette tages. Da tilbuddet både ligger på sundheds- og børne/unge-området vil der uanset placering være behov for en koordinering mellem de to områder.

## Indstilling:

Det indstilles at:

* Sundhedsdirektørernes Forretningsudvalg drøfter, om der ses behov for tværkommunalt samarbejde omkring oprettelsen af et kommunalt tilbud til børn og unge i psykisk mistrivsel og med symptomer på psykisk lidelse.
* Såfremt der ses behov for et samarbejde, ønskes en indledende drøftelse af hvor ansvaret for samarbejdet placeres, og herunder koordineringen mellem sundhedsområdet og børne/unge-området.

***Referat:***

*Sundhedsdirektørernes Forretningsudvalg var enige om, at der er behov for en fælleskommunal dialog om etableringen af tilbuddet, herunder eventuelle ønsker om at koordinere på tværs af kommunerne. Da den nationale aftale lægger et tidspres på etableringen af tilbuddet (initial implementering skal opstartes i sommeren 2024), lægges der op til, at dialogen startes snarest muligt på direktørniveau. Da dialogen ønskes på tværs af det kommunale sundheds- og børne/unge-område undersøges det, om dialogen kan opstartes med deltagelse af sundhedsdirektørkredsen på et møde i børne- og ungedirektørkredsen den 12. januar 2024. Dialogen forsøges kvalificeret via et forudgående møde indkaldt via PPR-chefkredsen den 8. januar.*

*Der vil efterfølgende ligeledes være behov for dialog med Psykiatrien vedrørende samarbejdet om tilbuddet.*

# Evaluering af udpegninger til arbejdsgrupper

På Fælles Forretningsudvalg den 26. januar 2023 blev udpegning til arbejdsgrupper drøftet. Der var på det tidspunkt enighed om at reducere antallet af arbejdsgrupper og have en øget opmærksomhed på behovet for og brugen af AC-ressourcer til sekretariatsbetjening af arbejdsgrupper.

Det fælleskommunale Sundhedssekretariatet er, typisk med hjælp fra de kommunale klyngesekretærer, kommunal tovholder på udpegningen af medlemmer og sekretariatspersoner til Sundhedsaftalens arbejdsgrupper, som er godkendt til igangsættelse. Fællessekretariatet har i løbet af 2023 i nogle tilfælde oplevet problemer med at få udpeget de kommunale arbejdsgruppemedlemmer og sekretariatsressourcer, som er godkendt i kommissorierne for arbejdsgrupperne.

Som eksempel står sekretariatet med en konkret problemstilling med en manglende kommunal sekretariatsressource til arbejdsgrupperne om henholdsvis revidering af samarbejdsaftale om hjemmedialyse samt om ny samarbejdsaftale om ernæring (kommissorier blev godkendt af Fælles Forretningsudvalg 30. august 2023). Arbejdsgrupperne er derfor endnu ikke igangsat.

Der er for nuværende 15 midlertidige arbejdsgrupper nedsat i sundhedsaftaleregi, hvoraf hovedparten har til opgave at revidere en samarbejdsaftale (nogle af arbejdsgrupperne er dog midlertidigt sat i bero eller endnu ikke igangsat). 10 af arbejdsgrupperne har kommunal sekretariatsbetjening, og ud fra de oplysninger fællessekretariatet har om arbejdsgrupperne, så fordeler den kommunale sekretariatsopgave sig som følger:

* Aalborg Kommune sekretariatsbetjener 4 arbejdsgrupper (tre af arbejdsgrupperne er ”sammenbundet” i arbejdet med indlæggelse og udskrivning, hvorfor to af arbejdsgrupperne er i bero).
* Mariagerfjord Kommune sekretariatsbetjener 1 arbejdsgruppe.
* Det fælleskommunale Sundhedssekretariat sekretariatsbetjener 3 arbejdsgrupper.
* Ubesat kommunal sekretariatsressource i 2 arbejdsgrupper (jf. ovenfor).

På baggrund af at det er knap et år siden Fælles Forretningsudvalg behandlede udpegningen til arbejdsgrupper, og på baggrund af de efterfølgende problemer med udpegninger, ønskes en drøftelse i Sundhedsdirektørernes Forretningsudvalg af igangsættelsen og udpegningen til arbejdsgrupper (både arbejdsgruppemedlemmer og sekretariatsressourcer).

## Indstilling:

Det indstilles at:

* Sundhedsdirektørernes Forretningsudvalg drøfter igangsættelsen af arbejdsgrupper og udpegningen af arbejdsgruppemedlemmer og sekretariatsressourcer.
* Sundhedsdirektørernes Forretningsudvalg drøfter håndtering af manglende kommunal sekretariatsressource i arbejdsgruppe vedr. samarbejdsaftale om ernæring.
* Sundhedsdirektørernes Forretningsudvalg drøfter håndtering af manglende kommunal sekretariatsressource i arbejdsgruppe vedr. samarbejdsaftale om hjemmedialyse.

***Referat:***

*Sundhedsdirektørernes Forretningsudvalg aftalte, at man vil starte en drøftelse i kommunalt regi om samarbejde og bemanding i de tværsektorielle opgaver, både i klyngeregi og i de fælles fora. Efter behandling i Sundhedsdirektørernes Forretningsudvalg kan emnet bringes ind til drøftelse i Fælles Forretningsudvalg.*

*Det Fælleskommunale Sundhedssekretariat igangsætter en afdækning af brugen af ressourcer på både fælles fora og klyngefora, inklusive en perspektivering til fremgangsmåder i de 4 andre regioner.*

*I forhold til udpegningen af sekretariatsressource til de to konkrete arbejdsgrupper (ernæring og hjemmedialyse) så søges dette løst via henvendelse til direktørkredsen.*

# Det fælleskommunale Sundhedssekretariats foreløbige regnskab 2023 og budget 2024

Det fælleskommunale Sundhedssekretariats regnskab for 2023 og budget for 2024 skal forelægges KKR Nordjylland til godkendelse den 9. februar 2024. Materialet fremlægges for KKR under et fælles punkt med tilsvarende materiale fra Sekretariatet for Nordjysk Socialaftale.

Det foreløbige regnskab 2023 (pr. 7. december) for Det fælleskommunale Sundhedssekretariat viser et overskud på ca. 660.000 kr., hvoraf langt størstedelen, knap 650.000 kr., skyldes et overført overskud fra tidligere regnskabsår. Det skal bemærkes, at der fortsat udestår regninger i 2023 (bl.a. årlig afregning for brug af HjerteSyd); fraset det overførte overskud vil sekretariatet derfor komme ud af 2023 med et underskud.

KKR Nordjylland har tidligere besluttet, at et eventuelt overskud ved udgangen af 2023 skal tilbagebetales til de nordjyske kommuner. Sundhedsdirektørkredsen besluttede den 30. maj 2023, at tilbagebetalingen fordeles forholdsmæssigt mellem alle 11 kommuner på baggrund af DUT-nøglen, der ligeledes fastsætter de enkelte kommuners bidrag til sekretariatets budget (samme tilbagebetalingsmodel er godkendt på socialområdet).

I budget 2024 lægges derfor op til at tilbagebetale størstedelen af overskuddet fra 2023 – dog overføres et beløb til 2024 med henblik på at sikre en pulje på 200.000 kr. til uforudsete udgifter og initiativer i Sundhedsdirektørernes Forretningsudvalg. Samme beløb er den 7. december 2023 godkendt af Socialdirektørernes Forretningsudvalg til en tilsvarende pulje i budget 2024 for Sekretariat for Nordjysk Socialaftale.

## Indstilling:

Det indstilles at:

* Sundhedsdirektørernes Forretningsudvalg godkender at Det fælleskommunale Sundhedssekretariatets regnskab 2023 og budget 2024 videresendes til godkendelse hos KKR Nordjylland.

*Bilag: Foreløbig regnskab 2023 og budget 2024 i Fællessekretariat*

***Referat:***

*Sundhedsdirektørernes Forretningsudvalg godkendte det foreløbige regnskab 2023 og budget 2024, som videresendes til godkendelse i KKR Nordjylland.*

# Sundhedspolitisk Dialogforum 2024

Sundhedsdirektørernes Forretningsudvalg behandlede den 29. september 2023 afholdelsen af Sundhedspolitisk Dialogforum i 2024. Forretningsudvalget besluttede, at mødet forsøges placeret i maj/juni 2024 med henblik på at Sundhedsstrukturkommissionen på det tidspunkt har afrapporteret (afrapporteringen foreligger forventeligt ultimo april 2024). Det blev besluttet at arbejde videre med emnerne:

* Afrapportering fra Sundhedsstrukturkommissionen
* Arbejdet med Sundhedsaftale 2024 med et fokus på videndeling om projekter fra klyngerne set i et borgerperspektiv.

Fællessekretariatet har afdækket mulige mødedatoer i perioden medio maj-medio juni 2024 og har følgende forslag til mødedatoer:

* Fredag den 24. maj
* Fredag den 31. maj
* Fredag den 7. juni

I forhold til mødetidspunkt og emner skal der være opmærksomhed på, at KL afholder Social- og Sundhedspolitisk Forum den 16.-17. maj 2024, hvor Sundhedsstrukturkommissionens afrapportering ligeledes må forventes at være et hovedemne. Der skal derfor være opmærksomhed på risikoen for overlap mellem emnerne på KL’s arrangement og Sundhedspolitisk Dialogforum. Dette kan eventuelt imødegås ved at tage en rent nordjysk vinkel på Sundhedsstrukturkommissionens afrapportering på Sundhedspolitisk Dialogforum.

Udover dato for mødet bedes Sundhedsdirektørernes Forretningsudvalg forholde sig til den administrative deltagelse på arrangementet. Ved seneste Sundhedspolitisk Dialogforum bestod den administrative deltagerkreds af sundhedsdirektørerne og sundhedscheferne. Ved tidligere dialogfora har de fire kommunale klyngesekretærer derudover deltaget.

## Indstilling:

Det indstilles at:

* Sundhedsdirektørernes Forretningsudvalg beslutter mødedato for Sundhedspolitisk Dialogforum 2024
* Beslutter den administrative deltagerkreds for Sundhedspolitisk Dialogforum 2024

***Referat:***

*Sundhedsdirektørernes Forretningsudvalg besluttede, at Sundhedspolitisk Dialogforum afholdes den 7. juni 2024. Sundhedsstrukturkommissionens afrapportering fastholdes som hovedemne for arrangementet men med en nordjysk vinkel (under hensyntagen til, at emnet forventeligt er behandlet på KL-arrangement forinden).*

*Forretningsudvalget besluttede, at den administrative deltagerkreds på Sundhedspolitisk Dialogforum er sundhedsdirektørkredsen og Det Fælleskommunale Sundhedssekretariat samt KKR-sekretariat.*

# Orientering om sundhedstjek på botilbud

I overenskomsten for almen praksis, som trådte i kraft den 1. januar 2022, indgår et tiltag om sundhedstjek til beboere på botilbud. Kort fortalt består tiltaget i, at beboere på botilbud som udgangspunkt hvert andet år skal modtage et sundhedstjek udført på botilbuddet af beboerens praktiserende læge. Som udgangspunkt har botilbuddet initiativforpligtelsen til det første sundhedstjek, men den praktiserende læge kan også tage initiativ. Sundhedstjekket indeholder bl.a. helbredsundersøgelse med henblik på afdækning af somatisk sygdom, status på eventuel eksisterende behandling (herunder medicingennemgang) og udarbejdelse af plan med beboeren og pårørende/personale.

Målgruppen for sundhedstjekket er, jf. vejledning til overenskomsten, ”personer på 18 år og derover, der opholder sig på botilbud, jf. servicelovens §§ 107-108 og botilbud efter almenboligloven med støtte efter Servicelovens § 85, dvs. personer som opholder sig på botilbud på grund af betydelig nedsat fysisk, psykisk funktionsevne eller særlige sociale problemer.”

For yderligere beskrivelse af sundhedstjek på botilbud henvises til ”[Vejledning for anvendelse af overenskomstens ydelser](https://eur01.safelinks.protection.outlook.com/?url=https%3A%2F%2Fprotect.checkpoint.com%2Fv2%2F___https%3A%2F%2Flaeger.dk%2Fmedia%2Fjfhjmizd%2Fvejledning_overenskomst_2022_web.pdf___.YzJlOmFhbGJvcmdrb21tdW5lOmM6bzowOTQzNGY4ZjBmOTI0ZmJkOWJlMWU1OTcwMjdlY2FkYzo2OmVlNDY6ZjllZDQ5MTE3OWQ0ZmJmNjg5YzUxMTFiOTY0OWM1Njk0MTk1ZGIyMmZiNmM4OGYyNmM4ZTAxM2M2MTZmNDIwZTpoOlQ&data=05%7C01%7Cphp%40aalborg.dk%7C1a859390f0cd4e76687508dbce0ed791%7C94fe11a337d94f50a2154fd295985b73%7C0%7C1%7C638330335357886095%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C3000%7C%7C%7C&sdata=xqrhUCztv6ixgYsV49n5HdrtEPfR9PupGGBWhGTZRCw%3D&reserved=0)” (side 177-178).

Region Nordjylland har den 22. november 2023 lavet et datatræk på forbruget af sundhedstjek på botilbud fordelt på de nordjyske kommuner. Data dækker perioden fra den 1. januar 2022, hvor ordningen trådte i kraft, til og med den 22. oktober 2023 (den sidste måned i opgørelsen, oktober 2023, er således ikke fuldt opgjort).

Datatrækket, som er vedlagt som bilag, viser stor variation i implementeringen af sundhedstjek på botilbud på tværs af de nordjyske kommuner. Det skal bemærkes, at data dækker brugen af sundhedstjek på botilbud blandt praktiserende læger hjemhørende i de enkelte kommuner; der er således ikke nødvendigvis “én til én” sammenhæng med beboere bosiddende i de enkelte kommuner.

Socialdirektørernes Forretningsudvalg har den 7. december 2023 drøftet implementeringen af sundhedstjek på botilbud; Forretningsudvalget tog orienteringen om status på botilbud til efterretning og sætter punktet på DAS Social enten den 22. januar 2024 eller den 4. april 2024.

**Indstilling:**

Det indstilles atForretningsudvalget:

* Tager orienteringen om sundhedstjek på botilbud til orientering.

*Bilag: Status på sundhedstjek på botilbud*

***Referat:***

*Sundhedsdirektørernes Forretningsudvalg tog orienteringen til efterretning. Forretningsudvalget ønsker en opfølgning på sagen i sommeren 2024.*

# Nyt fra KKR

KL-udspil

KL præsenterede den 8. december 2023 et nyt sundhedspolitisk udspil med titlen [”Sundhed for de mange – et sundhedsvæsen tæt på dig og mig”](https://www.kl.dk/media/ytegqhcn/sundhed-for-de-mange-end-layout.pdf). Udspillet er KL’s input til Sundhedsstrukturkommissionens arbejde med at beskrive modeller for fremtidens sundhedsvæsen. Udspillet tager afsæt i, at staten gennem de seneste 15 år har prioriteret udbygningen af et effektivt og højt specialiseret og centraliseret sygehusvæsen. Der vil også fremover stadig være mange tusinde patienter, der hvert år har behov for højt specialiseret behandling, fx kræft- og hjertebehandling. Samtidig er der behov for afklaring ift. hvad vi gør med de multisyge, borgere der lider af psykisk sygdom og de skrøbelige ældre. Dvs. alle de borgere, som har forløb på tværs af sektorerne, og som der i de kommende år vil komme mange flere af.

De efterspørger først og fremmest sammenhæng, nærhed og rettidighed i indsatsen på tværs af sygehus, kommune og almen praksis. Hvis det skal løses, kræver det nye rammer for samarbejde.

Derfor foreslår KL, at parterne i langt højere grad end i dag skal kunne forpligte hinanden på tværs i regi af sundhedsklyngerne. Sundhedsklyngerne er det oplagte valg, fordi der er lokal forankring, fokus på lokale løsninger med udgangspunkt i borgernes behov og høj grad af handlefrihed inden for en fælles national ramme. Og ved at samle ansvaret for økonomi og de sundhedsopgaver, som skal løses på tværs af sektorer, kan sundhedsklyngerne bl.a. sikre:

* at borgerne mødes tidligere med et stærkt fokus på forebyggelse, der kan mindske det samlede pres på sundhedsvæsenet.
* sammenhængende indsatser på tværs af sektorerne, hvor borgerne får den rette behandling og pleje på rette tidspunkt.
* at omstille sundhedsvæsenet hensigtsmæssigt og med blik for omkostningseffektive løsninger.

Indstilling: Det indstilles at:

* Sundhedsdirektørernes FU tager orienteringen til efterretning og drøfter sagen.

Sygeplejerskers virksomhedsområde

Som tidligere orienteret har der været et ønske om, at der skulle en sag på møderne i KKR’erne i februar omkring sygeplejerskers virksomhedsområde. Jf. drøftelsen på det kommunale formøde til SSF den 22. november 2023, så lød anbefalingen, at sagen afventede udfaldet af arbejdet i Sundhedsstrukturkommissionen. Imidlertid kan en overvejelse være at tage sagen på i to trin – dvs. en form for orienteringssag på KKR-mødet i februar, hvor der samtidig orienteres omkring koblingen til den fremtidige organisering på sundhedsområdet, og så på et senere KKR-møde (sandsynligvis ultimo juni) ift. politisk behandling af nordjyske overvejelser ift. et fælles ’minimumsniveau’ for brugen af det nye virksomhedsområde.

Indstilling: Det indstilles at:

* Sundhedsdirektørernes Forretningsudvalg drøfter sagen.

Borgernær sygepleje

Der orienteres på mødet om status på dialogen med UCN ift. uddannelsen i borgernær sygepleje.

Indstilling: Det indstilles at:

* Sundhedsdirektørernes Forretningsudvalg tager orienteringen til efterretning og drøfter sagen.

Pædagoger på social- og sundhedsområdet

I forbindelse med et møde i sparringsgruppen på pædagogområdet (en arbejdsgruppe der forbereder pædagogdimensioneringsprocessen i Nordjylland) den 5. december 2023 blev der vendt overvejelser ift. muligheder for at pædagoger ville kunne få øgede sundhedskompetencer, som i øget grad efterspørges på bl.a. specialområdet, samt om/hvordan deres andel på ældreområdet kan øges.

Der orienteres nærmere på mødet.

Indstilling: Det indstilles at:

* Sundhedsdirektørernes Forretningsudvalg tager orienteringen til efterretning og drøfter sagen.

**Referat:**

* *KL-udspil: Punktet blev behandlet under dagsordenens punkt 1.*
* *Sygeplejerskers virksomhedsområde: Der orienteres på politisk niveau om emnet. KL arbejder på understøttende materiale til kommunerne omkring sygeplejerskers virksomhedsområde samt konferencer omkring emnet. Det er fortsat væsentligt, at det ændrede virksomhedsområde ikke medfører opgaveglidning.*
* *Borgernær sygepleje: Der samles op på den kommunale tilslutning til uddannelsen, hvorefter sagen drøftes med UCN på ny.*
* *Pædagoger på social- og sundhedsområdet: Sundhedsdirektørernes Forretningsudvalg drøftede emnet. Der var enighed om, at det er vigtigt at være opmærksom på risikoen for ”kannibalisering” på tværs fagområder.*

*KKR-sekretariatet orienterede derudover fra møde i kommunaldirektørkredsen og herunder om kommende temadrøftelser.*

# Evt.

* Kommunale høringssvar vedr. aftale om indlæggelse og udskrivning
* Næste møde afholdes 25. januar 2024 via Teams.

***Referat:***

*Såfremt evalueringen af arbejdsgrupper og brug af sekretariatsressourcer (jf. dagsordenspunkt 3) er klar til behandling på næste møde i Sundhedsdirektørernes Forretningsudvalg den 25. januar 2024, så omlægges dette til et fysisk møde; forventningen er dog umiddelbart, at punktet sættes på det efterfølgende møde i Forretningsudvalget.*

*Sundhedsdirektørernes Forretningsudvalg drøftede derudover processen omkring høring og godkendelse af samarbejdsaftalen om indlæggelse og udskrivning.*